ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Μαΐου 1997 για τη σύναψη, εξ ονόματος της Κοινότητας, συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για τον έλεγχο των προδρόμων ουσιών και των χημικών ουσιών που χρησιμοποιούνται συχνά στην παράνομη παραγωγή ναρκωτικών ή ψυχοτρόπων ουσιών (97/389/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, σε συνδυασμό με την πρώτη πρόταση του άρθρου 228 παράγραφος 2 και παράγραφος 4,

την πρόταση της Επιτροπής,

Εκτιμώντας:

ότι, στις 25 Σεπτεμβρίου 1995, το Συμβούλιο εξουσιοδότησε την Επιτροπή να διαπραγματευθεί, εξ ονόματος της Κοινότητας, συμφωνίες για τον έλεγχο των πρόδρομων ουσιών και των χημικών ουσιών με τα κράτη μέλη του Οργανισμού Αμερικανικών Κρατών (ΟΑΚ) 7

ότι στο υπερατλαντικό πρόγραμμα δράσης χαρακτηρίζεται ως θέμα προτεραιότητας, όσον αφορά τις σχέσεις ΕΚ-ΗΠΑ, η σύναψη συμφωνίας για τις πρόδρομες ουσίες, η οποία θα μπορούσε να περιλαμβάνει και ειδικό μηχανισμό διαβούλευσης που θα προηγείται της αποστολής 7

ότι η Επιτροπή, βάσει της εν λόγω εξουσιοδότησης και των διατάξεων του υπερατλαντικού προγράμματος δράσης, ολοκλήρωσε τις διαπραγματεύσεις με τις Ηνωμένες Πολιτείες της Αμερικής στις 11 Απριλίου 1997 7

ότι είναι σκόπιμο να εξουσιοδοτήσει το Συμβούλιο την Επιτροπή, σε συνεννόηση με ειδική επιτροπή την οποία διορίζει το Συμβούλιο, να εγκρίνει τροποποιήσεις εξ ονόματος της Κοινότητας, εφόσον η συμφωνία προβλέπει ότι αυτές εγκρίνονται από τη μεικτή ομάδα παρακολούθησης 7 ότι, ωστόσο, η εν λόγω εξουσιοδότηση περιορίζεται στην τροποποίηση των παραρτημάτων της συμφωνίας, εφόσον αφορά ουσίες οι οποίες ήδη καλύπτονται από την κοινοτική νομοθεσία περί πρόδρομων ουσιών και χημικών ουσιών 7

ότι η συμφωνία πρέπει να εγκριθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται, εξ ονόματος της Κοινότητας, η συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για τον έλεγχο των πρόδρομων ουσιών και των χημικών ουσιών που χρησιμοποιούνται συχνά στην παράνομη παραγωγή ναρκωτικών ή ψυχοτρόπων ουσιών.

Το κείμενο της συμφωνίας επισυνάπτεται στην παρούσα απόφαση.

Άρθρο 2

1. Η Κοινότητα εκπροσωπείται στη μεικτή ομάδα παρακαλούθησης που προβλέπεται στο άρθρο 11 της συμφωνίας από την Επιτροπή, επικουρούμενη από τους αντιπροσώπους των κρατών μελών.

2. Η Επιτροπή εξουσιοδοτείται να εγκρίνει, εξ ονόματος της Κοινότητας, τροποποιήσεις των παραρτημάτων της παρούσας συμφωνίας, τις οποίες εγκρίνει η μεικτή επιτροπή παρακολούθησης με τη διαδικασία που προβλέπεται στο άρθρο 12 της συμφωνίας.

Ειδική επιτροπή, διοριζόμενη από το Συμβούλιο, επικουρεί την Επιτροπή στο εν λόγω καθήκον.

3. Η εξουσιοδότηση που αναφέρεται στη παράγραφο 2 περιορίζεται στις ουσίες οι οποίες ήδη καλύπτονται από τη σχετική κοινοτική νομοθεσία για τις πρόδρομες ουσίες και τις χημικές ουσίες.

Άρθρο 3

Ο Πρόεδρος του Συμβουλίου εξουσιοδοτείται να ορίσει πρόσωπο για την υπογραφή της συμφωνίας δεσμεύοντας την Κοινότητα (1).

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 21 Μαΐου 1997.

Για το Συμβούλιο

Ο Πρόεδρος

M. PATIJN

(1) Βλέπε σελίδα 35 της παρούσας Επίσημης Εφημερίδας.